|
ⵙⵉⵏ ⴷ ⵎⵔⴰⵡ ⵏ ⵡⴰⵡⵎⴰⵜⵏ ⵛⵃⴰⵍ ⵓⵢⴰ, ⵜⵓⵖⴰ ⵉⵍⵍⴰ ⵉⵊⵊ ⵏ ⵓⴳⵍⵍⵉⴷ ⴷ ⵢⵉⵛⵜ ⵏ ⵜⴳⵍⵍⵉⴷⵜ ⴷⴷⵔⵏ ⴷⵉ ⵜⵓⵎⵔⵜ ⴰⴽⴷ ⵙⵉⵏ ⴷ ⵎⵔⴰⵡ ⵏ ⵜⵔⵡⴰ ⵏⵏⵙⵏ, ⵎⴰⵕⵕⴰ ⴷ ⵉⵡⵜⵎⴰⵏ. ⵉⵊⵊ ⵏ ⵡⴰⵙⵙ, ⵉⵏⵏⴰ ⵓⴳⵍⵍⵉⴷ ⵉ ⵜⵎⵖⴰⵔⵜ ⵏⵏⵙ: - ⵎⴰⵍⴰ ⵜⵊⵊⵉⴷ ⵜⴰⵡⵜⵎⵜ ⵜⵡⴰⵍⴰⵜ ⴰ, ⵉⵅⵚⵚⴰ ⵙⵉⵏ ⴷ ⵎⵔⴰⵡ ⵉⵎⵇⵇⵔⴰⵏⵏ ⴰⴷ ⵎⵎⵜⵏ, ⵃⵎⴰ ⴰⴷ ⴰⵙ ⵉⵇⵇⵉⵎ ⵎⴰⵕⵕⴰ ⵓⴳⵔⴰ ⴷ ⵜⴳⵍⴷⵉⵜ ⵉ ⵏⵜⵜⴰⵜ ⵡⴰⵀⴰ! ⴰⵎⵏⵏⵉ, ⵉⴳⴳⴰ ⵙⵉⵏ ⴷ ⵎⵔⴰⵡ ⵏ ⵉⴼⵏⵉⵇⵏ ⵏ ⵉⵎⵜⵜⴰⵏ, ⵉⵛⵛⵓⵕ ⵉⵜⵏ ⵙ ⵏⵊⴰⵕ, ⵉⵙⵔⵙ ⵜⵙⵓⵎⵎⵜ ⴷⵉ ⴽⵓ ⵢⵉⵊⵊ. ⵉⵅⵎⵎⵔ ⵉⵜⵏ ⴷⴳ ⵢⵉⵊⵊ ⵏ ⵓⵅⵅⴰⵎ ⵉⵇⵇⵏ, ⵢⵓⵛⴰ ⵜⴰⵙⴰⵔⵓⵜ ⵉ ⵜⴳⵍⵍⵉⴷⵜ, ⵢⵓⵎⵕ ⵉⵜⵜ ⴱⴰⵛ ⵓⵔ ⵜⴻⵜⵜⵉⵏⵉ ⴰⵡⴰⵍ ⵏⵏⵉ ⵉ ⵓⵍⴰ ⴷ ⵢⵉⵊⵊ. ⵜⵙⵙⵄⴷⵓ ⵢⵉⵎⵎⴰⵙ ⵏ ⵉⵔⴱⴰⵜⵏ ⵓⵙⵙⴰⵏ ⵜⵅⵢⵢⵇ, ⵜⴻⵜⵜⵔⵓ, ⴰⵍ ⵎⴰⵏⵉ ⵉⵜⵜ ⵉⵙⵙⵇⵙⴰ ⵎⴻⵎⵎⵉⵙ ⴰⵎⵥⵢⴰⵏ ⵉ ⵓⵔ ⵅⴰⴼⵙ ⵉⴱⵟⵟⴰⵏ: - ⵉⵎⵎⴰ ⵉⵏⵓ, ⵎⴰⵢⵎⵎⵉ ⵜⵅⵢⵢⵇⴷ? - ⴰⵢⵢ, ⵎⴻⵎⵎⵉ ⵉⵏⵓ! ⵜⴰⵔⵔ ⴷ ⵅⴰⴼⵙ, ⵓⵔ ⵣⵎⵎⵔⵖ ⴰⴷ ⴰⴽ ⵜ ⵉⵏⵉⵖ. ⵎⴰⵛⴰ ⵉⵇⵇⵉⵎ ⵉⵜⵜⵙⵇⵙⴰ ⵜⵜ. ⴰⵎⵏⵏⵉ ⵏⵏⵉⵜ, ⵉⵊⵊ ⵏ ⵡⴰⵙⵙ ⵜⵕⵥⵎ ⴰⵙ ⵜⴰⴳⴳⵓⵔⵜ ⵏ ⵓⵅⵅⴰⵎ, ⵜⵙⵙⴽⵏ ⴰⵙ ⵙⵉⵏ ⴷ ⵎⵔⴰⵡ ⵏ ⵉⴼⵏⵉⵇⵏ ⵏ ⵉⵎⵜⵜⴰⵏ ⵉⵛⵛⵓⵕⵏ ⵙ ⵏⵊⴰⵕ, ⵜⵏⵏⴰ ⴰⵙ: - ⵎⴻⵎⵎⵉ ⵉⵄⵉⵣⵣⵏ! ⵢⵓⵎⵕ ⴱⴰⴱⴰⴽ ⴰⴷ ⴳⴳⵏ ⵉⴼⵏⵉⵇⵏ ⵏ ⵉⵎⵜⵜⴰⵏ ⵉ ⵛⴽⴽ ⴷ ⵢⴰⵏ ⴷ ⵎⵔⴰⵡ ⵏ ⴰⵢⵜⵎⴰⴽ; ⵎⴰⵍⴰ ⵓⵔⵡⵖ ⵜⴰⵔⴱⴰⵜ, ⴰⴷ ⵜⵎⵎⵜⵎ ⵎⴰⵕⵕⴰ, ⴰⴷ ⴽⵏⵏⵉⵡ ⵏⴳⴳ ⴷⴰⴳⵙⵏ. ⵜⵏⵏⴰ ⴰⵡⴰⵍ ⵏⵏⵉ ⵙ ⵉⵎⵟⵟⴰⵡⵏ ⴷ ⵉⵎⵕⵥⴰⴳⵏ, ⵉⵣⵥⵉⴹⵕ ⵉⵜⵜ ⵎⴻⵎⵎⵉⵙ ⵉⵏⵏⴰ ⴰⵙ: - ⵓⵔ ⵜⴻⵜⵜⵔⵓ ⵛⴰ ⴰ ⵉⵎⵎⴰ ⵉⵏⵓ ⵉⵄⵉⵣⵣⵏ! ⴰⴷ ⵏⴰⴼ ⵎⴰⵎⵛ ⵖⴰ ⵏⴳⴳ ⴱⴰⵛ ⴰⴷ ⵏⴼⴼⵖ ⵣⴳ ⵜⵎⵓⴽⵔⵉⵙⵜ ⴰ. - ⴰⴷ ⵏⵓⴳⵓⵔ! ⵉⵏⵏⴰ ⴰⵙ ⵎⴻⵎⵎⵉⵙ. ⵜⴰⵔⵔ ⴷ ⵅⴰⴼⵙ ⵏⵜⵜⴰⵜ: - ⵕⴰⵃ ⵖⵔ ⵜⴰⴳⴰⵏⵜ ⴰⴽⴷ ⵢⴰⵏ ⴷ ⵎⵔⴰⵡ ⵏ ⴰⵢⵜⵎⴰⴽ, ⴳⴳⵎ ⵉⵊⵊ ⵣⵣⴰⴳⴽⵓⵎ ⴰⴷ ⵉⵍⵉ ⴷ ⴰⵄⵙⵙⴰⵙ ⵅⴰⴼⴽⵓⵎ, ⴰⴷ ⵉⵏⵉ ⴷⵉ ⵜⵇⵉⵛⵛⵉⵜ ⵏ ⵡⴰⴷⴷⴰⴳ ⴰⵎⴰⵜⵜⴰⵢ, ⴰⴷ ⵉⵃⴹⴰ ⵜⴰⴹⴰⴼⵜ ⵏ ⵜⴳⴰⴷⵉⵔⵜ. ⵎⴰⵍⴰ ⵜⵎⵎⴰⵔⵏⵉ ⵖⴰⵔⵉ ⵜⵔⴱⴰⵜ, ⴰⴷ ⴳⴳⵖ ⴰⵛⵏⵢⴰⵍ ⴷ ⴰⵣⴳⴳⵯⴰⵖ, ⵔⵡⵍⵎ ⴷⵖⵢⴰ ⵔⵅⴷⵏⵏⵉ, ⴰⴷ ⴽⵏⵏⵉⵡ ⵉⵃⴹⴰ ⵕⴱⴱⵉ. ⴽⵓ ⵉⴹ ⴰⴷ ⴽⴽⵔⵖ ⴰⴷ ⵥⴰⵍⵍⵖ, ⴰⴷ ⵜⵜⵔⵖ ⵉ ⵕⴱⴱⵉ: ⴰⴷ ⵖⴰⵔⴽⵓⵎ ⵜⵉⵍⵉ ⴷⵉ ⵜⴳⴰⵣⴰ ⵜⵉⵎⵙⵙⵉ ⵉ ⴽⵏⵏⵉⵡ ⵖⴰ ⵉⵙⵙⵉⵃⵎⴰⵏ; ⴰⴷ ⵜⵜⵔⵖ ⵄⴰⵡⴷ ⵓⵔ ⵜⴻⵜⵜⵉⴽⵉⵎ ⴷⴳ ⵓⵏⴱⴷⵓ ⴰⴽⴷ ⵔⵃⵎⵓ ⴰⵟⵟⴰⵚ. ⴰⵍ ⵎⴰⵏⵉ ⵜⴻⵜⵜⵔ ⴰⴽⴷ ⵜⵔⵡⴰ ⵏⵏⵙ, ⵕⴰⵃⵏ ⵖⵔ ⵜⴰⴳⴰⵏⵜ. ⴽⵓ ⵉⴹ, ⵉⵜⵜⵄⵙⵙⴰⵙ ⵢⵉⵊⵊ. ⵢⵓⵍⵉ ⵢⵉⵊⵊ ⵣⵣⴰⴳⵙⵏ ⴷⵉ ⵜⵇⵉⵛⵛⵉⵜ ⵏ ⵡⴰⴷⴷⴰⴳ ⴰⵎⴰⵜⵜⴰⵢ, ⵉⵅⵣⵔ ⴷⴳ ⵜⴹⴰⴼⵜ. ⵄⴷⴰⵏ ⵢⴰⵏ ⴷ ⵎⵔⴰⵡ ⵏ ⵡⵓⵙⵙⴰⵏ, ⵢⵉⵡⴹ ⴷ ⴰⴷⴷⵓⵇ ⵏ ⵓⵎⴰⵥⵓⵥ, ⵉⵥⵕⴰ ⴰⵛⵏⵢⴰⵍ. - ⴰⵢⵢⵢ! ⵎⴰⵛⵉ ⴷ ⴰⵛⵎⵍⴰⵍ ⴷ ⴰⵣⴳⴳⵯⴰⵖ ⴰⵎ ⵉⴷⴰⵎⵎⵏ, ⵉⵏⵏⴰ ⴰⵙⵏ ⵉⵅⵚⵚⴰ ⵜⵏ ⴰⴷ ⵎⵎⵜⵏ. ⴰⵍ ⵎⴰⵏⵉ ⵙⵍⴰⵏ ⴰⵢⵜⵎⴰⵙ ⵉ ⵎⴰⵏⴰ ⴰ, ⵏⵏⴰⵏ ⵙ ⵓⵅⵢⵢⵇ: -ⵉⵅⵚⵚ ⴰⵏⵖ ⴰⴷ ⵏⵎⵎⵜ ⵙ ⵜⵎⵏⵜⵉⵍⵜ ⵏ ⵢⵉⵛⵜ ⵏ ⵜⵔⴱⴰⵜ! ⵃⵎⴰ ⴰⴷ ⵏⵅⵍⴼ. ⵎⴰⵍⴰ ⵏⵎⵙⴰⴳⴰⵔ ⴰⴽⴷ ⵛⴰ ⵏ ⵜⵔⴱⴰⵜ ⴰⴷ ⵏⵙⵙⵉⵣⵣⵍ ⵉⴷⴰⵎⵎⵏ ⵏⵏⵙ. ⵓⴷⴼⵏ ⴷⵉ ⵜⴰⴳⴰⵏⵜ, ⴷⵉ ⵎⴰⵏⵉ ⴳⴹⴰⵕⵏ ⵉⴷⴷⴰⴳⵏ, ⵎⴰⵏⵉ ⵢⴰⵍⵍⴰⵀ ⵜⴻⵜⵜⴰⵡⴹ ⵜⵉⴼⴰⵡⵜ ⵏ ⵡⴰⵙⵙ, ⵓⴼⵉⵏ ⵉⵛⵜ ⵏ ⵜⴰⴷⴷⴰⵔⵜ ⵜⴰⵚⴱⵃⴰⵏⵜ ⵓⵔ ⴷⴰⴳⵙ ⵉⵣⴷⴷⵖ ⵓⵍⴰ ⴷ ⵉⵊⵊ: - ⵏⵏⴰⵏ ⵎⴰⵕⵕⴰ ⵉⴷⵙⵏ: ⴰⴷ ⵏⵣⴷⵖ ⴷⴰ, ⵛⴽⴽ, ⴰⵎⴰⵥⵓⵥ ⵏⵏⵖ ⴰⴷ ⵜⵇⵇⵉⵎⴷ ⴷⵉ ⵜⴰⴷⴷⴰⵔⵜ ⴰⴷ ⴷⴰⴳⵙ ⵜⴻⵜⵜⵀⵉⵍⵍⵉⴷ ⵏⵛⵛⵉⵏ, ⴰⴷ ⵏⴼⴼⵖ ⴰⴷ ⵏⵔⵣⵓ ⵎⴰⵛⵛⴰ. ⵕⴰⵃⵏ ⵖⵔ ⵜⴰⴳⴰⵏⵜ ⴰⴷ ⴳⵎⵔⵏ ⵉⵡⵜⵍⴰⵏ, ⵉⵖⵉⴷⵏ ⵏ ⵓⵣⵖⴰⵔ, ⵉⴳⴹⴰⴹ, ⵜⵉⵜⴱⵉⵔⵉⵏ ⴷ ⵎⴰⵕⵕⴰ ⵎⵉⵏ ⵉⵜⵜⵎⵛⵛⴰⵏ. ⵜⵜⴰⵡⵉⵏ ⴷ ⵇⵇⴰⵄ ⵎⴰⵏⴰ ⴰ ⵉ ⵓⵎⴰⵜⵙⵏ ⴰⵎⴰⵥⵓⵥ ⵉ ⵜⵏ ⵉⵙⵙⵓⵊⴰⴷⵏ. ⴰⵎⵏⵏⵉ ⵉ ⵇⵇⵉⵎⵏ ⴷⴷⵔⵏ, ⵎⵓⵏⵏ ⴷ ⵎⵔⴰⵡ ⵏ ⵉⵙⴳⴳⵯⵓⵙⴰ, ⵙ ⵜⵉⴷⴷⵜ, ⴷⵖⵢⴰ ⵄⴷⴰⵏ ⵡⵓⵙⵙⴰⵏ. ⵜⵎⵖⵔ ⵜⵔⴱⴰⵜ ⵉ ⵜⵓⵔⵓ ⵜⴳⵍⵍⵉⴷⵜ; ⵜⵓⵖⴰ ⵜⵜ ⵜⵛⵏⴰ. ⵓⵍ ⵏⵏⵙ, ⴷ ⴰⵚⴱⵃⴰⵏ, ⵜⵓⵖⴰ ⵖⴰⵔⵙ ⵜⵉⵜⵔⵉⵜ ⵏ ⵡⵓⵔⵖ ⴷⴳ ⵡⴰⵎⵎⴰⵙ ⵏ ⵜⵏⵢⴰⵔⵜ. ⵉⵊⵊ ⵏ ⵡⴰⵙⵙ, ⴷⴳ ⵜⴳⴰⴷⵉⵔⵜ, ⵙⵙⵓⴼⴼⵏ ⴰⵕⵕⵓⴹ, ⵜⵥⵕⴰ ⵊⴰⵔ ⴰⵙ ⵜⵉⴷⴼⴼⴰⵙⵉⵏ ⵏ ⵉⵔⴳⴰⵣⵏ, ⵜⵙⵙⵇⵙⴰ ⵉⵎⵎⴰⵙ: - ⵡⵉ ⵉⵍⴰⵏ ⵙⵉⵏ ⴷ ⵎⵔⴰⵡ ⵏ ⵜⴷⴼⴼⴰⵙⵉⵏ ⴰ? ⴱⴰⴱⴰ, ⵓⵔ ⴷ ⴰⵙ ⵜⵜⵉⵡⴹⵏⵜ, ⴷ ⵜⵉⵎⵥⵢⴰⵏⵉⵏ. ⵜⴰⵔⵔ ⴷ ⵅⴰⴼⵙ ⵢⵉⵎⵎⴰⵙ ⵙ ⵡⵓⵍ ⵉⵏⵥⵎ: - ⵉⵍⵍⵉ ⵉⵏⵓ, ⵏ ⵙⵉⵏ ⴷ ⵎⵔⴰⵡ ⵏ ⴰⵢⵜⵎⴰⵎ. - ⵎⴰⵏⵉ ⵍⵍⴰⵏ ⵙⵉⵏ ⴷ ⵎⵔⴰⵡ ⵏ ⴰⵢⵜⵎⴰ? ⵜⵏⵏⴰ ⴰⵙ ⵜⵔⴱⴰⵜ, ⵄⵎⵎⵕⵚ ⵓⵔ ⴷ ⴰⵢⵉ ⵜⵙⵙⵉⵡⵍⴷ ⵅⴰⴼⵙⵏ! ⵜⵏⵏⴰ ⴰⵙ ⵜⴳⵍⵍⵉⴷⵜ: - ⵎⴰⵏⵉ ⵍⵍⴰⵏ? ⵕⴱⴱⵉ ⵉ ⵉⵙⵙⵏⵏ! ⴳⴳⵓⵔⵏ, ⵙⵓⵃⵏ ⴷⵉ ⵜⵎⵓⵔⵜ ⵉⵎⵖⴰⵔⵏ. ⵜⵉⵡⵉ ⵉⵍⵍⵉⵙ ⵖⵔ ⵓⵅⵅⴰⵎ ⵉ ⵉⵇⵇⵏⵏ, ⵜⵕⵥⵎ ⵜⴰⴳⴳⵓⵔⵜ ⵜⵎⵔⴰ ⴰⵙ ⵙⵉⵏ ⴷ ⵎⵔⴰⵏ ⵏ ⵉⴼⵉⵏⵉⵇⵏ ⵛⵛⵓⵕⵏ ⵙ ⵏⵊⴰⵕ, ⴷⴰⴳⵙⵏ ⵜⵉⵙⵓⵎⵎⵜⵉⵏ: - ⵉⴼⵏⵉⵇⵏ ⴰ ⵜⵓⵖⴰ ⵜⵏ ⵏ ⴰⵢⵜⵎⴰⵎ, ⵎⴰⵛⴰ ⵔⵡⵍⵏ ⵖⵔ ⵜⴰⴳⴰⵏⵜ ⴷⴰⵜ ⵉ ⴷ ⵖⴰ ⵜⴰⵙ ⴷ ⵛⵎⵎ! ⵜⵓⵍⵙ ⴰⵙ ⵎⴰⵕⵕⴰ ⵎⵉⵏ ⵉⵎⵙⴰⵔⵏ. ⴼⴼⵉⵔ, ⵜⵏⵏⴰ ⵜⵔⴱⴰⵜ ⵉ ⵢⵉⵎⵎⴰⵙ: - ⵓⵔ ⵜⴻⵜⵜⵔⵓ ⴰ ⵉⵎⵎⴰⵜ ⵉⵏⵓ! ⴰⴷ ⵕⴰⵃⵖ ⴰⴷ ⵔⵣⵓⵖ ⵅⴼ ⴰⵢⵜⵎⴰ. ⵜⴽⵙⵉ ⵙⵉⵏ ⴷ ⵎⵔⴰⵡ ⵏ ⵜⴷⴼⴼⴰⵙⵉⵏ ⵓⵛⴰ ⵜⵟⵟⴼ ⴰⴱⵔⵉⴷ, ⵜⵓⴷⴼ ⴷⵉ ⵜⴰⴳⴰⵏⵜ ⵉⴳⴹⴰⵕⵏ. - ⴰⵙⵙ ⵎⴰⵕⵕⴰ ⴷ ⵏⵜⵜⴰⵜ ⵜⴳⴳⵓⵔ, ⵙ ⵢⵉⴹ ⵜⵉⵡⴹ ⵖⵔ ⵜⴰⴷⴷⴰⵔⵜ ⵉⵚⴱⵃⵏ. ⵡⴰⵎⵉ ⴷⴰⴳⵙ ⵜⵓⴷⴼ ⵜⵎⵙⴰⴳⴳⴰⵔ ⴰⴽⴷ ⵢⵉⵊⵊ ⵏ ⵓⵔⴱⴰ, ⵉⵙⵙⵇⵙⴰ ⵜⵜ: - ⵎⴰⵏⵉⵙ ⵉ ⴷ ⵜⵓⵙⵉⴷ? ⵉ ⵎⵉⵏ ⴷⴰ ⵜⵔⵣⵣⵓⴷ? - ⵉⵊⵄⴰⵕ ⴷⴳ ⵓⵥⵕⵉ ⵏⵏⵙ ⴷ ⵡⴰⵕⵕⵓⴹ ⴰⴳⵍⴷⴰⵏ ⴷ ⵜⵉⵜⵔⵉⵜ ⵏⵏⵉ ⵜⵜⵛⴹⵉⴹⵉⵃ ⴷⵉ ⵜⵏⵢⴰⵔⵜ ⵏⵏⵙ. - ⵏⵛⵛ, ⴷ ⵜⴰⴳⵍⴷⵓⵏⵜ, ⵜⴰⵔⵔ ⴷ ⵏⵜⵜⴰⵜ, - ⴰⵇⵇⴰ ⵔⵣⵣⵓⵖ ⵅⴼ ⵙⵉⵏ ⴷ ⵎⵔⴰⵡ ⵏ ⴰⵢⵜⵎⴰ; ⵣⵎⵎⵔⵖ ⴰⴷ ⵓⴳⵓⵔⵖ ⴰⴷⵓ ⵓⵊⵏⵏⴰ ⴰⵣⴳⵣⴰ ⵃⵎⴰ ⴰⴷ ⵜⵏ ⴰⴼⵖ. ⵜⵙⴽⵏ ⴰⵙ ⴷⴳ ⵓⵎⴽⴰⵏ ⵙⵉⵏ ⴷ ⵎⵔⴰⵡ ⵏ ⵜⴷⴼⴼⴰⵙⵉⵏ, ⵉⵙⵙⵏ ⵓⵎⴰⵙ ⴰⵎⴰⵥⵓⵥ ⴱⵍⵍⵉ ⴷ ⵓⵍⵜⵎⴰⵙ. - ⵏⵛⵛ, ⴷ ⴱⵏⵢⴰⵎⵉⵏ, ⵓⵎⴰⵎ ⴰⵎⵥⵢⴰⵏ! ⵉⵏⵏⴰ ⴰⵙ. ⵜⵉⵍⵉ ⵜⵔⴱⴰⵜ ⵜⴻⵜⵜⵔⵓ ⵙ ⵜⵓⵎⵔⵜ, ⵉⵇⵇⵉⵎ ⵉⵜⵜⵔⵓ ⵓⵍⴰ ⴷ ⵏⵜⵜⴰ, ⵎⴷⵓⵔⵔⵓⵄⵏ, ⵎⵙⵓⴷⵓⵎⵏ ⵙ ⵜⵎⵍⵍⴰ. ⵓⵛⴰ, ⵉⵏⵏⴰ ⵓⵔⴱⴰ: - ⵓⵍⵜⵎⴰ ⵉⵏⵓ, ⴷⵉⵏⵏⵉ ⵉⵛⵜ ⵏ ⵜⵎⵓⴽⵔⵉⵙⵜ. ⵏⵊⵊⵓⵍⵍ ⵜⴰⵔⴱⴰⵜ ⵉ ⵖⴰ ⵏⴰⴼ ⴰⴷ ⵜⵜ ⵏⵖ ⵙ ⵉⴼⴰⵙⵙⵏ ⵏⵏⵖ, ⵎⵉⵏⵣⵉ ⵏⵓⴳⵓⵔ ⵣⵉ ⵜⴳⵍⴷⵉⵜ ⵏⵏⵖ ⵙ ⵜⵎⵏⵜⵉⵍⵜ ⵏ ⵜⵔⴱⴰⵜ. ⵜⴰⵔⵔ ⴷ ⵅⴰⴼⵙ ⵏⵜⵜⴰⵜ, ⵜⵏⵏⴰ ⴰⵙ: - ⴰⴷ ⵎⵎⵜⵖ ⵙ ⵜⵓⵎⵔⵜ ⵎⴰⵍⴰ ⵣⵎⵎⵔⵖ ⴰⴷ ⵙⵏⵊⵎⵖ ⴰⵢⵜⵎⴰ! - ⵓⵀⵓ! ⵓⵀⵓ! ⵢⴰⵔⵔ ⴷ ⵅⴰⴼⵙ, ⵓⵔ ⵜⵎⵜⵜⵉⴷ ⵛⴰ; ⵏⵓⴼⴼⵔ ⴰⴷⵓ ⵔⵇⵛⵄⵜ ⴰⵍ ⴷ ⵖⴰ ⵢⴰⵙⵏ ⵢⴰⵏ ⴷ ⵎⵔⴰⵡ ⵉ ⵉⵇⵇⵉⵎⵏ; ⴰⴷ ⴽⵉⴷⵙⵏ ⵙⵙⵉⵡⵍⵖ, ⴰⴷ ⵜⵏ ⵙⵙⵏⵥⵖ. ⵜⴳⴳⴰ ⵜⵔⴱⴰⵜ ⵎⵉⵏ ⴷⴰⵙ ⵉⵏⵏⴰ. - ⵢⵉⵡⴹ ⴷ ⵢⵉⴹ, ⴷⵡⵍⵏ ⴷ ⴰⵢⵜⵎⴰⵙ ⵣⴳ ⵜⴳⵎⵔⴰⵡⵜ, ⵇⵇⵉⵎⵏ ⵖⵔ ⵜⴷⴰⴱⵓⵜ. ⴰⵍ ⵎⴰⵏⵉ ⵜⵓⵖⴰ ⵜⵜⴻⵜⵜⵏ ⵙⵙⵇⵙⴰⵏ ⵓⵎⴰⵜⵙⵏ: - ⵎⵉⵏ ⴷⵉⵏ ⴷ ⴰⵎⴰⵢⵏⵓ? - ⵢⴰⵔⵔ ⴷ ⵅⴰⴼⵙⵏ: - ⵓⵔ ⵜⵙⵙⵉⵏⵎ ⵡⴰⵍⵓ? - ⵓⵀⵓ! ⵏⵏⴰⵏ ⴰⵙ ⵏⵏⵜⵏⵉⵏ. - ⵜⵓⵖⴰ ⴽⵏⵏⵉⵡ ⴷⵉ ⵜⴰⴳⴰⵏⵜ ⵓⵔ ⵜⵙⵙⵉⵏⵎ ⵡⴰⵍⵓ! ⵏⵛⵛ, ⵇⵇⵉⵎⵖ ⴷⵉ ⵜⴰⴷⴷⴰⵔⵜ, ⵙⵏⵖ ⵓⴳⴳⴰⵔ ⵏ ⴽⵓⵎ? -ⵢⴰⵔⵔ ⴷ ⵓⵔⴱⴰ. - ⵉⵡⴰ ⴰⵍⵙ ⴰⵏⵖ, ⵏⵏⴰⵏ ⴰⵙ. - ⴰⴷ ⴰⵢⵉ ⵜⵡⵛⵎ ⴰⵡⴰⵍ ⵓⵔ ⵜⵏⵇⵇⵎ ⵜⴰⵔⴱⴰⵜ ⵜⴰⵎⵣⵡⴰⵔⵓⵜ ⵉ ⴽⴷ ⵖⴰ ⵏⵎⵙⴰⴳⴳⴰⵔ? - ⵢⵢⵉⵀ! ⴰⵔⵔⵉⵏ ⴷ ⵅⴰⴼⵙ ⵎⴰⵕⵕⴰ, -ⴰⴷ ⴰⵙ ⵏⵙⵙⵓⵔⴼ; ⵎⴰⵛⴰ ⵉⵏⴰⵏⵖ ⵎⵉⵏ ⵜⵙⵙⵏⴷ. - ⵉⵏⵏⴰ ⴰⵙⵏ: - ⵓⵍⵜⵎⴰⵜⵏⵖ ⴰⵇⵇⴰⵜ ⴷⴰ! ⵓⵛⴰ ⵢⴰⵔⴼⵄ ⵔⵇⵛⵄⵜ, ⵜⴼⴼⵖ ⴷ ⴰⴷⵓ ⵏⵏⵙ ⵜⵔⴱⴰⵜ ⵙ ⵡⴰⵕⵕⵓⴹ ⵏⵏⵙ ⵏ ⵜⴳⵍⴷⵓⵏⵜ ⴷ ⵜⵉⵜⵔⵉⵜ ⴷⵉ ⵜⵏⵢⴰⵔⵜ ⴷ ⵜⴰⵚⴱⵃⴰⵏⵜ! ⵉⵎⵎⵔ ⵡⵓⵍ ⵏⵏⵙⵏ ⵎⴰⵕⵕⴰ ⵉⴷⵙⵏ, ⴷⴰⵔⵄⵏ ⴰⵙ, ⵙⵓⴷⵎⵏ ⵜⵜ ⵙ ⵜⵎⵍⵍⴰ. - ⵜⵇⵇⵉⵎ ⵜⵔⴱⴰⵜ ⴰⴽⴷ ⵓⵎⴰⵙ, ⵜⵜⴰⵡⵙ ⵉⵜ ⴷⵉ ⵜⵡⵓⵔⵉ ⵏ ⵜⴰⴷⴷⴰⵔⵜ, ⵜⵜⴼⴼⵖⵏ ⵉⵏⵏⵉⴹⵏ ⵖⵔ ⵜⴰⴳⴰⵏⵜ, ⴰⴷ ⴳⵎⵔⵏ ⵉⵖⵉⴷⵏ ⵏ ⵓⵣⵖⴰⵔ, ⵉⴳⴹⴰⴹ ⴷ ⵜⵉⵜⴱⵉⵔⵉⵏ, ⵜⵜⴰⵡⵉⵏ ⴷ ⵎⴰⵛⵛⴰ. ⴰⵔⴱⴰ ⴰⵎⴰⵥⵓⵥ ⴷ ⵓⵍⵜⵎⴰⵙ, ⵙⵙⵓⵊⴷⵏ ⵜⵜ. - ⵜⵕⴰⵃ ⵏⵜⵜⴰⵜ ⴰⴷ ⵜⵔⵣⵓ ⴰⵃⴰⵔⵡⵉⵛ ⴰⴷ ⴳⴳⵏ ⵜⵉⵎⵙⵙⵉ, ⵜⵓⵖⴰ ⵍⴱⴷⴷⴰ ⵜⵙⵙⵓⵊⴷ ⵎⴰⵛⵛⴰ ⴷⵉ ⵜⴰⴷⴷⴰⵔⵜ, ⴱⴰⵛ ⵅⵎⵉ ⵉ ⴷ ⵖⴰ ⴷⵡⵍⵏ ⵉⵏⵏⵉⴹⵏ ⴰⴷ ⴰⴼⵏ ⵎⵉⵏ ⵖⴰ ⵛⵛⵏ. ⵜⵜⴳⴳ ⵜⴰⵡⵓⵔⵉ ⵓⵍⴰ ⵏ ⵜⴰⴷⴷⴰⵔⵜ, ⵜⵙⵙⵉⵔⵉⴷ ⵔⵉⵥⴰⵕⴰⵜ ⵏ ⵜⵉⵙⵉ, ⵍⴱⴷⴷⴰ ⵕⵇⵇⵏ ⴷ ⵉⵛⵎⵍⴰⵍⵏ. ⴷⴷⵔⵏ ⴰⵢⵜⵎⴰⵙ ⴷⵉ ⵜⵓⵎⵔⵜ ⴰⴽⵉⴷⵙ, ⵎⵓⵏⵏ ⴷⴳ ⵓⵎⵙⴰⵙⴰ. ⵉⵊⵊ ⵏ ⵡⴰⵙⵙ, ⵙⵙⵓⵊⴷⵏ ⵉⵔⴱⴰⵜⵏ ⵎⴰⵛⵛⴰ, ⵜⵓⵖⴰ ⵜⵏ ⵎⵓⵏⵏ, ⵜⵜⴻⵜⵜⵏ, ⵙⴻⵙⵙⵏ, ⵎⵎⵔⵏ ⴰⴼ ⵣⴳ ⵡⴰⵙⵙ ⵏ ⵜⴼⵓⴳⵍⴰ. ⵎⴰⵛⴰ ⵜⴰⴷⴷⴰⵔⵜ ⵏⵏⵉ ⵜⵓⵖⴰ ⴷⴰⴳⵙ ⵜⵓⵔⵜⵉⵜ, ⵎⴰⵏⵉ ⵎⵖⴰⵔⵏ ⵙⵉⵏ ⴷ ⵎⵔⴰⵡ ⵏ ⵜⵏⵡⵡⴰⵛⵉⵏ ⵇⵇⴰⵔⵏ ⴰⵙⵏⵜ " ⵉⵏⵍⵎⴰⴷⵏ ". ⵜⴽⴽⵙ ⵙⵉⵏ ⴷ ⵎⵔⴰⵡ ⵏ ⵜⵏⵡⵡⴰⵛⵉⵏ, ⵃⵎⴰ ⴰⴷ ⵜⵡⵛ ⵉⵛⵜ ⵉ ⴽⵓ ⵉⵊⵊ ⵣⴳ ⴰⵢⵜⵎⴰⵙ ⴷⴳ ⵡⴰⴽⵓⴷ ⵏ ⵎⴰⵛⵛⴰ. ⵎⴰⵛⴰ ⵔⵓⵅ ⵏⵏⵉ ⴷⵉ ⵜⵙⴰⵍⴰ ⵜⵉⴽⴽⵙⵜ ⵏⵏⵙⵏⵜ, ⴷⵡⵍⵏ ⵉⵔⴱⴰⵜⵏ ⴷ ⵉⴱⴰⵖⵔⵉⵡⵏ, ⵔⵡⵍⵏ ⵙ ⵏⵏⵊ ⵉ ⵜⴰⴳⴰⵏⵜ, ⵄⴰⵡⴷ ⵜⴼⵙⵉ ⵜⴰⴷⴷⴰⵔⵜ ⴷ ⵜⵓⵔⵜⵉⵜ. ⵜⵇⵇⵉⵎ ⵜⵔⴱⴰⵜ ⵡⵃⴷⵙ ⴷⵉ ⵜⴰⴳⴰⵏⵜ ⵜⴰⴱⵔⴽⴰⵏⵜ, ⴰⵍ ⵎⴰⵏⵉ ⵉ ⴷ ⵜⴰⵔⵔⴰ ⵜⴰⵢⵏⵉⵜ ⵣⴷⴰⵜ ⵉⵏⵙ, ⵜⵓⴼⴰ ⵉⵛⵜ ⵏ ⵜⵡⵙⵙⴰⵔⵜ ⵜⵏⵏⴰ ⴰⵙ: - ⵉⵍⵍⵉ ⵉⵏⵓ, ⵎⴰⵏⴰⵡⵢⴰ ⵉ ⵜⴳⴳⵉⴷ? ⵎⴰⵢⵎⵎⵉ ⵉ ⵜⵃⴰⴷⵉⴷ ⵙⵉⵏ ⴷ ⵎⵔⴰⵡ ⵏ ⵜⵏⵡⵡⴰⵛⵉⵏ ⵜⵉⴱⵔⴽⴰⵏⵉⵏ? ⵜⵓⵖⴰ ⵜⵏ ⴷ ⴰⵢⵜⵎⴰⵎ! ⵔⵅⵅⵓ, ⴰⴷ ⴷⵡⵍⵏ ⵉ ⵍⴱⴷⴷⴰ ⴷ ⵉⴱⴰⵖⵔⵉⵡⵏ. ⵜⵙⵙⵇⵙⴰ ⵜⵜ ⵜⵔⴱⴰⵜ ⵜⵜⴻⵜⵔⵓ: - ⵓⵔ ⴷⵉⵏⵏⵉ ⵛⴰ ⵏ ⵓⵎⵎⴰⴽ ⴰⴷ ⵜⵏ ⵏⵙⵙⵏⵊⵎ? - ⵓⵀⵓ! ⵜⵏⵏⴰ ⴰⵙ ⵜⵡⵙⵙⴰⵔⵜ. ⴷⵉⵏⵏⵉ ⵉⵊⵊ ⵏ ⵓⵎⵎⴰⴽ ⴷⴳ ⴷⴷⵓⵏⵉⵜ ⵎⴰⵕⵕⴰ! ⵎⴰⵛⴰ, ⴷ ⴰⵏⵎⵎⴰⵔⵓ, ⵓⵔ ⵜⵣⵎⵎⵔⴷ ⴰⴷ ⵜⵙⴷⵔⴼⵉⴷ ⴰⵢⵜⵎⴰⵎ, ⵉⵅⵚⵚⴰ ⵛⵎⵎ ⴰⴷ ⵜⵙⵙⵄⴷⵓⴷ ⵙⴰ ⵏ ⵉⵙⴳⴳⵯⵓⵙⴰ ⵜⴳⵏⵓⴷ, ⵓⵔ ⵜⵙⵙⵉⵡⵉⵍⴷ, ⵓⵔ ⵜⴹⵚⵚⵉⴷ. ⵎⴰⵍⴰ ⵜⵏⵏⵉⴷ ⵉⵊⵊ ⵏ ⵡⴰⵡⴰⵍ, ⵡⴰⵅⵅⴰ ⵉ ⵖⴰ ⵜⵇⵇⵉⵎ ⵉⵛⵜ ⵏ ⵜⵙⵔⴰⴳⵜ ⵃⵎⴰ ⴰⴷ ⵜⵙⴰⵍⵉⴷ ⵙⴰ ⵏ ⵉⵙⴳⴳⵯⵓⵙ, ⵓⵔ ⵜⵜⵉⵍⵍⵉ ⴷ ⵜⵓⵏⴼⵓⵜ ⵜⵉⵥⵉⴹⵕⵜ ⵏⵏⵎ. - ⴰⵡⴰⵍ ⵏⵏⵉ, ⴰⴷ ⵉⵏⵖ ⴰⵢⵜⵎⴰⵎ. - ⵜⵏⵏⴰ ⵜⴳⵍⴷⵓⵏⵜ ⴷⴳ ⵡⵓⵍ ⵏⵏⵙ: " ⴰⵇⵇⴰⵢⵉ ⵜⴰⵎⴰⵏⵜⴰⵎⵜ ⴰⴷ ⵙⵙⵏⵊⵎⵖ ⴰⵢⵜⵎⴰ ". ⵜⵔⵣⵓ ⵅⴼ ⵢⵉⵊⵊ ⵏ ⵓⴷⴷⴰⴳ ⴷ ⴰⵎⴰⵜⵜⴰⵢ, ⵜⵏⵢⴰ ⵅⴰⴼⵙ, ⵜⴱⴷⴰ ⵜⵙⵔⵔⵓ, ⴱⵍⴰ ⵎⴰ ⴰⴷ ⵜⵉⵏⵉ ⴰⵡⴰⵍ ⵏⵉⵖ ⴰⴷ ⵜⴹⵚⴰ ⵄⵎⵎⵕⵚ. ⵉⵊⵊ ⵏ ⵡⴰⵙⵙ, ⵢⵓⴷⴼ ⵢⵉⵊⵊ ⵏ ⵓⴳⵍⵍⵉⴷ ⴷⵉ ⵜⴰⴳⴰⵏⵜ, ⵉⵕⴰⵃ ⴰⴷ ⵉⴳⵎⵔ. ⵢⵉⵡⵉ ⴰⴽⵉⴷⵙ ⵉⵊⵊ ⵏ ⵓⵇⵣⵉⵏ ⵏ ⵜⴳⵎⵔⵜ, ⵢⵓⵣⵣⵍ ⵖⵔ ⵡⴰⴷⴷⴰⴳ ⵎⴰⵏⵉ ⵉ ⵜⵣⴷⴷⵖ ⵜⴳⵍⴷⵓⵏⵜ, ⵉⴱⴷⴰ ⵉⵏⵟⵟⵓ ⵣⴷⴰⵜ ⴰⵙ, ⵉⵜⵜⵣⵓ. ⵢⵓⴷⵙ ⵓⴳⵍⵍⵉⴷ, ⵉⵥⵕⴰ ⵜⴰⵔⴱⴰⵜ ⵙ ⵜⵉⵜⵔⵉⵜ ⴷⵉ ⵜⵏⵢⴰⵔⵜ, ⵉⵇⵇⵉⵎ ⵉⵕⵄⴱ ⴷⴳ ⵓⵥⵕⵉ ⵏⵏⵙ, ⵉⵙⵙⵇⵙⴰ ⵜⵜ ⵎⴰ ⵜⵅⵙ ⴰⴷ ⵜⵜ ⵢⵉⵡⵉ. ⵓⵔ ⵅⴰⴼⵙ ⵜⴰⵔⵔⵉ ⵛⴰ; ⵜⴳⴳⴰ ⵙ ⵓⵣⵍⵍⵉⴼ ⵉⵛⵜ ⵏ ⵜⵎⴰⵜⴰⵔⵜ ⵏ ⵜⵢⵢⵉⵀⵜ. ⵢⵓⵔⵉ ⵓⴳⵍⵍⵉⴷ ⴷⴳ ⵡⴰⴷⴷⴰⴳ, ⵉⵚⴹⵕ ⴷ ⵜⴰⵔⴱⴰⵜ, ⵉⵙⵙⵏⵢⵉ ⵜⵜ ⵅⴼ ⵢⵉⵙ ⵏⵏⵙ, ⵢⵉⵡⵉ ⵜⵜ ⵖⵔ ⵜⴳⴰⴷⵉⵔⵜ. ⴳⴳⵉⵏ ⵜⴰⵎⵖⵔⴰ, ⵎⴰⵛⴰ ⴱⵍⴰ ⵎⴰ ⴰⴷ ⵜⵙⵙⵉⵡⵍ ⵜⵙⵍⵉⵜ ⵏⵉⵖ ⴰⴷ ⵜⴹⵚⴰ ⵓⵍⴰ ⴷ ⵉⵛⵜ ⵏ ⵜⵡⴰⵍⴰ. - ⵖⵔ ⵡⴰⵔⵏⵉ ⵛⴰ ⵏ ⵉⵙⴳⴳⵯⵓⵙⴰ ⴷⴷⵔⵏ ⵎⵎⵉⵔⵏ, ⵉⵎⵎⴰⵙ ⵏ ⵓⴳⵍⵍⵉⴷ, ⵉⵛⵜ ⵏ ⵜⵎⵟⵟⵓⴹⵜ ⵜⴰⵄⴼⴼⴰⵏⵜ, ⵜⴱⴷⴰ ⵜⵙⵙⵓⵔⴷⴰ ⵜⴰⴳⵍⴷⵓⵏⵜ, ⵜⵏⵏⴰ ⴰⵙ ⵉ ⵎⴻⵎⵎⵉⵙ: - ⵜⴰⵏⵉⵜⴰ, ⵜⴰⵎⵥⵍⵓⴹⵜ ⴰ ⵉ ⴷ ⵜⵉⵡⵉⴷ ⵖⵔ ⵜⴰⴷⴷⴰⵔⵜ, ⵡⵉ ⵙⵙⵏⵏ ⵎⴰ ⵏ ⵜⵎⵓⴽⵔⵉⵙⵉⵏ ⵉ ⵜⵙⵙⵓⵊⴰⴷ ⴷⵉ ⵜⵏⵜⵍⴰ. ⵎⴰⵍⴰ ⴷ ⵜⴰⵣⵉⵣⵓⵏⵜ, ⵓⵔ ⵜⵣⵎⵎⵔ ⴰⴷ ⵜⵙⵙⵉⵡⵍ, ⵏⵉⵖ ⴰⴷ ⵜⴹⵚⴰ; ⴰⵇⵇⴰ ⵡⵏⵏⵉ ⵉ ⵓⵔ ⵉⴹⵚⵉⵏ ⵄⵎⵎⵕⵚ ⵉⵙⵏⵓⴼⴼⵓⵔ ⵛⴰ ⵏ ⵓⵙⴽⴽⵉⵏ. - ⵖⵔ ⵓⵎⵣⵡⴰⵔⵓ, ⴰⴳⵍⵍⵉⴷ ⵓⵔ ⴷⴰⵙ ⵉⵙⵍⴰ ⵛⴰ; ⵎⴰⵛⴰ ⴰⵍ ⵎⴰⵏⵉ ⵜⵇⵇⵉⵎ ⵜⵄⴰⵡⴰⴷ ⵉ ⵡⴰⵡⴰⵍ ⵏⵏⵉ, ⵜⵙⵙⵓⵔⴷⴰ ⵜⴰⵔⴱⴰⵜ ⵙ ⵜⵏⵃⵉⵙⵢⵢⵉⵏ, ⵖⵔ ⵓⵎⴳⴳⴰⵔⵓ, ⵉⵙⵍⴰ ⴰⵙ ⵓⴳⵍⵍⵉⴷ, ⵉⵣⵣⵓⵔⴼ ⵅⴰⴼⵙ ⵙ ⵜⵎⵜⵜⵉⵏⵜ. - ⵙⵙⵉⵖⵏ ⴷⴳ ⵜⴳⴰⴷⵉⵔⵜ ⵉⵊⵊ ⵏ ⵓⵅⴱⵓⵛ, ⵎⴰⵏⵉ ⵉ ⵖⴰ ⵜⵎⵎⵜ ⵜⴳⵍⵍⵉⴷⵜ. ⵣⴳ ⵢⵉⵊⵊ ⵏ ⵓⵙⵕⵥⵎ ⴷ ⴰⵎⴰⵜⵜⴰⵢ, ⵉⵃⴹⴰ ⵓⴳⵍⵍⵉⴷ ⴰⵣⵣⴳⵉⵔ ⵙ ⵜⵉⵟⵟⴰⵡⵉⵏ ⵜⵔⵓⵏⵜ. ⵉⵇⵇⵉⵎ ⴰⵎⵏⵏⵉ ⵉⵜⵜⵅⵙ ⵉⵜⵜ. ⴰⵍ ⵎⴰⵏⵉ ⵜⵜⵡⴰⵛⴰⵔⴼ ⵖⵔ ⵜⵃⵏⵉⵢⵜ, ⵜⴱⴷⴰ ⵜⵎⵙⵙⵉ ⴰⴷ ⴰⵙ ⵜⵛⵛ ⵣⴳ ⵡⴰⵕⵕⵓⴹ. ⵜⵡⵜⴰ ⵜⵓⵙⴷⵉⴷⵜ ⵜⴰⵎⴳⴳⴰⵔⵓⵜ ⵣⴳ ⵙⴰ ⵏ ⵢⵉⵙⴳⴳⵯⵓⵙⴰ ⵏ ⵓⵎⵔⵔⵜ. ⵉⵜⵜⵡⴰⵙⵍⵍ ⵢⵉⵊⵊ ⵏ ⵓⴷⵔⵉⵣ ⵏ ⵡⴰⴼⵔⵉⵡⵏ ⴷⴳ ⵓⵊⵏⵏⴰ, ⴱⴰⵏⵏ ⴷ ⵙⵉⵏ ⴷ ⵎⵔⴰⵡ ⵏ ⵉⴱⴰⵖⵔⵉⵡⵏ, ⵀⵡⴰⵏ ⴷ ⴰⵍ ⵎⴰⵏⵉ ⵉ ⴷ ⵉⵡⴹⵏ ⵖⵔ ⵜⵎⵓⵔⵜ. ⴷⴰⵜ ⵉ ⵜⵏ ⵖⴰ ⵃⴰⴷⴰⵏ ⵉⵡⴷⴰⵏ, ⴷⵡⵍⵏ ⴷ ⵙⵉⵏ ⴷ ⵎⵔⴰⵡ ⵏ ⵡⴰⵡⵎⴰⵜⵏ, ⵜⵡⴰⵏⵊⵎⵏ ⵜⴳⵍⵍⵉⴷⵜ. ⴱⴷⴰⵏ ⵙⵅⵙⵙⴰⵢⵏ ⵜⵉⵎⵙⵙⵉ, ⴼⵙⵢⵏ ⵉⵙⵖⵡⴰⵏ ⵉ ⵓⵍⵜⵎⴰⵜⵙⵏ, ⴷⴰⵔⵔⵄⵏ ⵜⵜ, ⵙⵙⵓⴷⵎⵏ ⵜⵜ ⵙ ⵜⵎⵍⵍⴰ. ⵜⵓⵍⵙ ⴰⵙ ⵉ ⵓⴳⵍⵍⵉⴷ ⵜⴰⵎⵏⵜⵉⵍⵜ ⵏ ⵓⴳⵏⵓ ⵏⵏⵙ ⴷ ⵎⴰⵢⵎⵎⵉ ⵄⵎⵎⵕⵚ ⵓⵔ ⵜⴹⵚⴰ. ⵉⵎⵎⵔ ⵓⴳⵍⵍⵉⴷ, ⴰⵍ ⵎⴰⵏⵉ ⵏⵜⵜⴰⵜ ⴷ ⵜⵉⵎⵍⵙⵉⵜ, ⴷⴷⵔⵏ ⵎⵎⵉⵔⵏ, ⵎⵓⵏⵏ ⴰⵍ ⵎⴰⵏⵉ ⵎⵎⵓⵜⵏ. ⵜⵡⴰⵣⵣⵓⵔⴼ ⵜⴹⴳⴳⵯⴰⵍⵜ ⵜⴰⵄⴼⴼⴰⵏⵜ ⵣⴷⴰⵜ ⵉ ⵜⴳⵔⴰⵡⵜ ⵏ ⵓⵣⵔⴼ, ⴳⴳⵉⵏ ⵜⵜ ⴷⴳ ⵓⵇⴱⵓⵛ ⵉⵛⵛⵓⵕ ⵙ ⵓⵣⴰⵜⵉⵎ ⵉⵃⵎⴰⵏ ⴷ ⵉⴼⵉⵖⵔⴰⵏ ⵉ ⴷⵉ ⵉⵍⵍⴰ ⵓⵛⵜⵛⵉ, ⵓⵛⴰ ⵜⵎⵎⵓⵜ ⵉⵛⵜ ⵏ ⵜⵎⵜⵜⴰⵏⵜ ⵜⴰⵄⴼⴼⴰⵏⵜ. 1 |
